Figeľ, Ján, podpredseda NR SR (2014-03-20):
Vážená pani podpredsedníčka, pán predseda, ctené dámy a páni kolegyne, vzácni hostia, ja som veľmi rád, že môžem nadviazať na úvod, na ten zoznam, ktorý pani predsedajúca začala čítať, lebo ho ani nedokončila, lebo je veľmi dlhý, ja ho nebudem celý čítať, ale 40 podpisov pod návrhom ústavnej zmeny je výraz rozsiahleho alebo širokého konsenzu, nie postačujúceho, ale nevídaného z hľadiska či plurality alebo pestrosti jednotlivých klubov, osôb zastúpených pri tomto návrhu. Ja som presvedčený, že si to spoločnosť zaslúži, nielen kvôli verejnej mienke, ktorá výrazne veľkou významnou väčšinou podporuje či prorodinnú politiku alebo práve túto zmenu, ústavné ukotvenie definície manželstva na Slovensku, a ktorá očakáva, samozrejme, oveľa viac než len dve vety v ústave, ktorými by sa to malo naplniť. Oveľa viac znamená reálne kroky, ktoré podporia všetko, čo je dobré pre rodinu, lebo to je automaticky, logicky, dejinne dobré pre spoločnosť i pre štát. A spomínam to práve preto, lebo táto rozprava je spojená, keďže sa našiel konsenzus oveľa širší než 40 hlasov. A preto to dáva nádej, že to, čo hovorím, bude aj potvrdené zmenou ústavy. Inak by to bolo, žiaľ, len gesto alebo pokus. Dnes sme v procese, ktorý môže priniesť zmenu veľmi dôležitú v čase, ktorý je priam kritický alebo veľmi výsostne aktuálny práve pre takéto zadefinovanie. Ak je ústava základným zákonom štátu a rodina základnou bunkou spoločnosti, tak základy k sebe patria. To sú staré definície alebo východiská pre fungovanie štátu a spoločnosti. Ja som presvedčený, že robíme dobre pre spoločnosť a dobre pre štát, ak tieto základné veci nielen zadefinujeme, nielen prepojíme, ale aj rozvinieme. Nechcem dlho hovoriť, návrh sám osebe je zreteľný, relatívne jednoduchý. Ide o dve vety, ktorými sa rozšíri článok 41 ústavy, a to o vetu: „Manželstvo je jedinečný zväzok jedného muža a jednej ženy. Slovenská republika manželstvo všestranne chráni a napomáha jeho dobru." K tomu patrí aj zostávajúca časť článku 41, ktorý potom bude znieť ďalej: „Manželstvo, rodičovstvo a rodina sú pod ochranou zákona. Zaručuje sa osobitná ochrana detí a mladistvých.“ Samozrejme, to znamená všetkých, nediskriminačne bez rozlíšenia. A všetko ostatné, čo platí, treba nielen pripomínať, ale aj rešpektovať. Úmyslom predkladateľov je stabilizovať a posilniť ústavnú ochranu manželstva, ale aj pripraviť lepšie podmienky pre jeho podporu a jeho dobro. O tom hovoria tieto dve vety. Považujeme prirodzenú rodinu založenú na manželstve za najvhodnejšie prostredie aj pre účely výchovy a osvojenia dieťaťa tak, aby boli v čo najväčšej miere zabezpečené tzv. najlepšie záujmy dieťaťa. Hovorím o citáte, ktorý používa medzinárodné právo, terminus, z právnej oblasti „najlepšie záujmy dieťaťa“, tak ako ich postuluje ďalej Dohovor o právach dieťaťa. Vlastným návrhom povyšujeme základné zásady o manželstve zo zákona o rodine z roku 2005 do ústavnej polohy. Vývoj dnes vo svete i v Európe zvlášť potvrdzuje, že dochádza k právnej nestabilite, pokiaľ ide o vymedzenie a interpretáciu týchto a súvisiacich pojmov. A to neprispieva k dostatočnej ochrane inštitútu rodiny v spoločnosti. Napĺňanie účelu manželstva si preto vyžaduje stabilné postavenie v právnom poriadku Slovenskej republiky. To, čo nebolo otázkou možno viac-menej pred 20 rokmi, dnes už otázkou je. A naša odpoveď je aktuálna a potrebná. My tu nie sme ani samoúčelne, ani kvôli sebe, ale kvôli občanom Slovenskej republiky. Veľká väčšina občanov to očakáva, vyžaduje to a je to naša zodpovednosť. Takto postupujú mnohé iné krajiny, podobne ukotvujú definíciu alebo súvislosti okolo manželstva a rodiny do svojho ústavného práva, napríklad aj naši susedia, Poľsko, Maďarsko, či Litva. Navrhované znenie novely alebo doplnenia ústavy je pozitívne definované. Obsahuje pozitívnu definíciu manželstva. Slovo jedinečnosť v tom zväzku jedinečnosť zväzku jedného muža jednej ženy znamená, že práva a povinnosti vyplývajúce z manželstva nemožno založiť inak. Práva a povinnosti vyplývajúce z manželstva nemožno založiť inak, v tom je jedinečnosť tohto zväzku a inštitúcie. Táto právna úprava vlastne posilňuje to, čo na Slovensku na nižšej úrovni platí. A preto možno povedať, že nebude mať iné a ďalšie dôsledky či na verejné rozpočty alebo na ďalšie záležitosti, ktoré pri predkladaní zákonov treba skúmať. Dovoľte mi dodať, že samotný návrh dostatočne popisuje dôvody, prečo je dôležité toto ústavné ukotvenie alebo doplnenie do ústavy. Zároveň pár vetami chcem nadviazať na predchádzajúce predloženie práve preto, lebo návrhy spolu súvisia. Tento návrh preklopený zároveň do spoločného návrhu, kde sa rieši nielen manželstvo, ale aj justícia, v podstate znamená nádej alebo šancu na viac solidarity a viac spravodlivosti na Slovensku, lebo solidarita začína v rodine a v domácich malých prostrediach, kde sa aj zdieľa, ale aj vychováva. A zároveň viac spravodlivosti je jedna zo základných kľúčových povinností štátnej moci, spravodlivosti skutočnej, vymožiteľnej, dôslednej, účinnej, nielen teoretickej, ale aj lepšej, ako je dnes na Slovensku. Mnohé z tých zmien, o ktorých hovoril predkladateľ prvého textu, tlače 921, pán predseda Paška, boli a sú súčasťou návrhov, s ktorými prichádzalo aj KDH, aj predchádzajúca vládna koalícia. A ja som rád, že je tu základný konsenzus konečne to riešiť, pretože ak sa nezlepšia pomery v našom súdnictve, počnúc oddelením predsedu Súdnej rady a predsedu Najvyššieho súdu, zrušením trestnoprávnej imunity cez zvýšenie, sprísnenie, spresnenie, spôsobilostí výkonu funkcie sudcu, terajších, ale aj budúcich, tak si neporadíme so stavom spravodlivosti na Slovensku. Dámy a páni, predkladám tento návrh aj za celú skupinu 40 signatárov alebo navrhovateľov v očakávaní, že vyvolá nielen diskusiu, ale aj veľmi dôležitý posun agendy dopredu. Považujem túto tému za dôležitú aj vyjadrujúcu dnes výraznú, významnú mieru konsenzu na Slovensku. Ak pred desiatimi rokmi takouto mierou a témou bola Európa, vstup do spoločnej Európy a zvládli sme to ako spoločnosť, ako štát, dnes sa takouto mierou stáva manželstvo a rodina. Som presvedčený, že to potrebujeme podobne posunúť dopredu, aby sa nám darilo aj v tých dimenziách predchádzajúcich rozhodnutí aj v tých, ktoré sa očakávajú dnes pri rokovaní o manželstve a spravodlivosti. Ďakujem pekne.